CELEX: 
Language: el
Date: 2018-11-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε έδρανα και δακτυλίους που εφαρμόζονται σε μη οδικό εξοπλισμό επαγγελματικής χρήσης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2) όσον αφορά εξαίρεση για ειδικές εφαρμογές που περιέχουν μόλυβδο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη τέθηκε σε ισχύ στις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της οδηγίας RoHS 2. Ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων τελεί ήδη σε ισχύ, ο περιορισμός του φθαλικού δις-(2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα τεθεί σε ισχύ από την 22α Ιουλίου 2019 ή μεταγενέστερα. Τα παραρτήματα III και IV της οδηγίας RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού («ΗΗΕ») για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της οδηγίας RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), περιλαμβάνονται εξαιρέσεις στα παραρτήματα III και IV, υπό τον όρο ότι η προσθήκη αυτή δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η «Επιτροπή») περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αίτησης για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Μετά τη δημοσίευση της οδηγίας RoHS 2, η Επιτροπή έχει λάβει πολλά
                  3
                αιτήματα από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Τον Ιούλιο του 2015, η Επιτροπή έλαβε αίτηση για νέα εξαίρεση στο παράρτημα III όσον αφορά τη χρήση μολύβδου σε έδρανα και δακτυλίους κινητήρων εσωτερικής καύσης ντίζελ ή αέριων καυσίμων που εφαρμόζονται σε μη οδικό εξοπλισμό επαγγελματικής χρήσης (αίτηση αριθ. 2016-1). Η εξαίρεση ζητήθηκε για την κατηγορία 11
                  4
               . 
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, καθώς και διαδικτυακή ανοιχτή διαβούλευση διάρκειας οκτώ εβδομάδων με τα ενδιαφερόμενα μέρη
                  5
                σχετικά με την αίτηση. Δεν ελήφθη καμία συνεισφορά κατά τη διάρκεια της διαβούλευσης με τους ενδιαφερομένους. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
                και τα ενδιαφερόμενα μέρη ενημερώθηκαν σχετικά.
            
            
               Στη συνέχεια, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS 2 κατά τη διάρκεια συνάντησης εμπειρογνωμόνων στις 22 Σεπτεμβρίου 2017. Οι εμπειρογνώμονες συμφώνησαν με την πρόταση που υπέβαλε η Επιτροπή, με τη μεγάλη πλειοψηφία να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας επί τέσσερις εβδομάδες, προς σχολιασμό από το κοινό. Δεν ελήφθησαν παρατηρήσεις. Όλες οι ενέργειες που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί
                  7
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και την ακόλουθη αξιολόγηση:
            
            
               ·Τα έδρανα και οι δακτύλιοι που περιέχουν μόλυβδο είναι απαραίτητα για την επίτευξη ικανοποιητικής αξιοπιστίας σε μεγάλου μεγέθους κινητήρες και σε κινητήρες που λειτουργούν σε σκληρά ή απαιτητικά περιβάλλοντα και που πρόκειται να χρησιμοποιηθούν σε μη οδικό εξοπλισμό επαγγελματικής χρήσης. Τα εν λόγω έδρανα και οι δακτύλιοι χρησιμοποιούνται, για παράδειγμα, σε κινητούς αεροσυμπιεστές, κινητό εξοπλισμό συγκόλλησης ή γερανούς.
            
            
               ·Επί του παρόντος, δεν υπάρχουν στην αγορά διαθέσιμες εναλλακτικές λύσεις χωρίς μόλυβδο οι οποίες θα παρείχαν επαρκές επίπεδο αξιοπιστίας όσον αφορά την αντοχή στο κόλλημα, την ικανότητα γεωμετρικής συμμόρφωσης, την ικανότητα ενσωμάτωσης ξένων σωμάτων και την αντοχή σε συντρίμματα για επιφάνειες εφαρμογής σε κινητήρες μη οδικού εξοπλισμού επαγγελματικής χρήσης. Ως εκ τούτου, η υποκατάσταση ή η εξάλειψη του μολύβδου εξακολουθεί να είναι επιστημονικά και τεχνικά ανέφικτη για τις οικείες εφαρμογές. 
            
            
               Από τα αποτελέσματα της αξιολόγησης για την κατηγορία 11 προκύπτει ότι η εν λόγω εξαίρεση δεν θα αποδυναμώσει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH), σύμφωνα με το άρθρο 5 της οδηγίας 2011/65/ΕΕ. Επιπλέον, τουλάχιστον ένα από τα σχετικά κριτήρια που προσδιορίζονται στο άρθρο 5 παράγραφος 1 στοιχείο α) πληρούται με το αίτημα εξαίρεσης: Δεδομένου ότι, για τις οικείες εφαρμογές, δεν υπάρχουν διαθέσιμες αξιόπιστες εναλλακτικές λύσεις σήμερα ούτε είναι πιθανόν να κυκλοφορήσουν σύντομα στην αγορά, η χορήγηση της εξαίρεσης με τη μέγιστη περίοδο ισχύος πέντε ετών, αρχής γενομένης από την 22α Ιουλίου 2019
                  8
               , είναι δικαιολογημένη. Δεδομένου ότι δεν υπάρχουν ακόμη διαθέσιμα αξιόπιστα υποκατάστατα, δεν πρέπει να αναμένονται αρνητικές κοινωνικοοικονομικές επιπτώσεις από την υποκατάσταση για την εν λόγω περίοδο. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία. Για να αποφευχθεί η αλληλεπικάλυψη των πεδίων εφαρμογής των εξαιρέσεων εντός του παραρτήματος ΙΙΙ, η προτεινόμενη διατύπωση καθιστά σαφές ότι οι εφαρμογές που καλύπτονται από την εξαίρεση 6(γ) αποκλείονται από την πρόσφατα χορηγηθείσα εξαίρεση.
            
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση μολύβδου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις σχετικές απαιτήσεις του άρθρου 5 παράγραφος 1 στοιχείο α) της εν λόγω οδηγίας.
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος, και, αφετέρου, η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 16.11.2018
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε έδρανα και δακτυλίους που εφαρμόζονται σε μη οδικό εξοπλισμό επαγγελματικής χρήσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  9
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που παρατίθενται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που παρατίθενται στο παράρτημα III της οδηγίας 2011/65/ΕΕ.
            
            
               (2)
                     Οι διαφορετικές κατηγορίες του ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)
                     Ο μόλυβδος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. Τον Ιούλιο του 2015 η Επιτροπή έλαβε, σύμφωνα με το άρθρο 5 παράγραφος 3 της οδηγίας 2011/65/ΕΕ, αίτηση για τη χορήγηση εξαίρεσης για την κατηγορία 11, προς συμπερίληψη στο παράρτημα ΙΙΙ, για τη χρήση μολύβδου σε έδρανα και δακτυλίους κινητήρων εσωτερικής καύσης ντίζελ ή αέριων καυσίμων που εφαρμόζονται σε μη οδικό εξοπλισμό επαγγελματικής χρήσης. 
            
            
               (4)
                     Τα έδρανα και οι δακτύλιοι που περιέχουν μόλυβδο είναι απαραίτητα για την επίτευξη ικανοποιητικής αξιοπιστίας όσον αφορά την αντοχή στο κόλλημα, την ικανότητα γεωμετρικής συμμόρφωσης, την ικανότητα ενσωμάτωσης ξένων σωμάτων και την αντοχή σε συντρίμματα σε μεγάλου μεγέθους κινητήρες και σε κινητήρες που λειτουργούν σε σκληρά ή απαιτητικά περιβάλλοντα και που πρόκειται να χρησιμοποιηθούν σε μη οδικό εξοπλισμό επαγγελματικής χρήσης, όπως κινητούς αεροσυμπιεστές, κινητό εξοπλισμό συγκόλλησης και κινητούς γερανούς.
            
            
               (5)
                     Προς το παρόν, δεν υπάρχουν διαθέσιμες στην αγορά εναλλακτικές λύσεις χωρίς μόλυβδο οι οποίες θα παρείχαν επαρκές επίπεδο αξιοπιστίας για επιφάνειες εφαρμογής σε κινητήρες μη οδικού εξοπλισμού επαγγελματικής χρήσης. 
            
            
               (6)
                     Λόγω της έλλειψης αξιόπιστων υποκατάστατων, η υποκατάσταση ή η εξάλειψη του μολύβδου είναι ανέφικτη από επιστημονικής και τεχνικής πλευράς για ορισμένους κινητήρες μη οδικού εξοπλισμού επαγγελματικής χρήσης. Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  10
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν. Επομένως, θα πρέπει να χορηγηθεί η εξαίρεση για τη χρήση μολύβδου σε έδρανα και δακτυλίους ορισμένων κινητήρων εσωτερικής καύσης ντίζελ ή αέριων καυσίμων που εφαρμόζονται σε μη οδικό εξοπλισμό επαγγελματικής χρήσης, με την προσθήκη νέας καταχώρισης 42 στο παράρτημα III της οδηγίας 2011/65/ΕΕ. Για να αποφευχθεί η αλληλεπικάλυψη των πεδίων εφαρμογής των εξαιρέσεων στο παράρτημα ΙΙΙ και να εξασφαλιστεί νομική σαφήνεια, θα πρέπει να προστεθεί ότι οι αιτήσεις που καλύπτονται από την καταχώριση 6(γ) του παραρτήματος III εξαιρούνται από τη νέα καταχώριση 42 στο παράρτημα III της οδηγίας 2011/65/ΕΕ.
            
         
         
            
               (7)
                     Δεδομένου ότι, για τις οικείες εφαρμογές, δεν υπάρχουν ακόμη, ούτε είναι πιθανό να υπάρξουν στο εγγύς μέλλον, διαθέσιμες στην αγορά αξιόπιστες εναλλακτικές λύσεις, η εξαίρεση για την κατηγορία 11 του παραρτήματος Ι της οδηγίας 2011/65/ΕΕ θα πρέπει να χορηγηθεί για τη μέγιστη περίοδο ισχύος πέντε ετών, αρχής γενομένης από την 22α Ιουλίου 2019, που είναι η ημερομηνία από την οποία η κατηγορία 11 εμπίπτει στο πεδίο εφαρμογής του άρθρου 4 παράγραφος 1 της οδηγίας 2011/65/ΕΕ. Εάν ληφθούν υπόψη τα αποτελέσματα των συνεχιζόμενων προσπαθειών για την εξεύρεση αξιόπιστου υποκατάστατου, δεν είναι πιθανό η διάρκεια ισχύος της εξαίρεσης να έχει δυσμενείς επιπτώσεις στην καινοτομία. 
            
            
               (8)
                     Συνεπώς, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο έως τις 21 Ιουλίου 2019, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Τα κράτη μέλη εφαρμόζουν τις διατάξεις αυτές από τις 22 Ιουλίου 2019.
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 16.11.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Οι κατηγορίες που απαριθμούνται στο παράρτημα I της οδηγίας 2011/65/ΕΕ είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 8. Ιατροτεχνολογικά προϊόντα· 9. Όργανα παρακολούθησης και ελέγχου, συμπεριλαμβανομένων των βιομηχανικών· 10. Αυτόματοι διανομείς· 11. Άλλα είδη ΗΗΕ που δεν καλύπτονται από καμία από τις ανωτέρω κατηγορίες. 
               
               
                  
                     (5)
                  
                        
                  Περίοδος διαβούλευσης
                  : από 14.3.2015 έως 9.5.2016.
               
               
                  
                     (6)
                  
                  
                        
                     
                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1
                     
                     .
                  
               
               
                  
                     (7)
                  
                        Στον 
                  ιστότοπο της Επιτροπής
                   παρατίθεται ο κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση 
                  https://webgate.ec.europa.eu/regdel/#/home
                  .
               
               
                  
                     (8)
                  
                        Η κατηγορία 11 εμπίπτει στο πεδίο εφαρμογής της οδηγίας 2011/65/ΕΕ από τις 22 Ιουλίου 2019. Η περίοδος ισχύος για την κατηγορία 11 καθορίζεται στο άρθρο 1 παράγραφος 4 στοιχείο α) της 
                  οδηγίας (ΕΕ) 2017/2102 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2017
                  , για την τροποποίηση της οδηγίας RoHS 2.
               
               
                  
                     (9)
                  
                        ΕΕ L 174 της 1.7.2011, σ. 88.
               
               
                  
                     (10)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III προστίθεται η καταχώριση 42:
            
            
                     
                        «42
                     
                  
                  
                     
                        Μόλυβδος σε έδρανα και δακτυλίους κινητήρων εσωτερικής καύσης ντίζελ ή αέριων καυσίμων που εφαρμόζονται σε μη οδικό εξοπλισμό επαγγελματικής χρήσης:
                     
                     
                        -με ολική μετατόπιση κινητήρα ≥ 15 λίτρα· 
                           ή
                     
                     
                        -με ολική μετατόπιση κινητήρα < 15 λίτρα και ο κινητήρας είναι σχεδιασμένος για λειτουργία σε εφαρμογές όπου ο χρόνος μεταξύ του σήματος για έναρξη και του πλήρους φορτίου απαιτείται να είναι λιγότερο από 10 δευτερόλεπτα· ή η τακτική συντήρηση εκτελείται συνήθως σε σκληρό ή ρυπαρό εξωτερικό περιβάλλον, όπως ορυχεία, κατασκευές και γεωργικές εφαρμογές.
                     
                  
                  
                     
                        Ισχύει για την κατηγορία 11, με εξαίρεση τις εφαρμογές που καλύπτονται από την καταχώριση 6(γ) του παρόντος παραρτήματος.
                     
                     
                        Λήγει στις 21 Ιουλίου 2024.»